ସୁରଟ ୨୫।୦୧ଃ ରେଲଓ୍ବେ ପକ୍ଷରୁ ଜାନୁଆରୀ ୩ରେ ରେଲଓ୍ବେରେ ନିଯୁକ୍ତି ପାଇଁ ହୋଇଥିବା ପରୀକ୍ଷାରେ ବଡ ଧରଣର ହେରଫେର ହୋଇଥିବା ଖୁଲାସା ହୋଇଛି। ଜୁନିୟର କ୍ଲର୍କ ଓ କର୍ମସିଆଲ କ୍ଲକ୍ ପଦ ପାଇଁ ଏହି ପରୀକ୍ଷା ଏନଟିପିସି ଓ ଟିସିଏସ ଦ୍ବାରା ଆୟୋଜନ କରାଯାଇଥିଲା। କୁହାଯାଉଛି ଏହି ପରୀକ୍ଷାର ପେପର ୭ ଘଣ୍ଟା ପୂର୍ବରୁ ହ୍ବାଟ୍ସଆପ୍ରେ ଲିକ୍ କରି ଜଣେ ବ୍ୟକ୍ତି ୫ ଲକ୍ଷ ଟଙ୍କାରେ ବିକ୍ରି କରିଥିଲା।
ପଶ୍ଚିମ ରେଲଓ୍ବେ ଭିଜିଲାନ୍ସ ବିଭାଗର ପ୍ରାରମ୍ଭିକ ତଦନ୍ତ ଅନୁଯାୟୀ ଏହି ମାମଲାର ଖୁଲାସା ସେହି ସମୟରେ ହେଲା ଯେତେବେଳେ ଆରଆରସିର ଆନୁଷ୍ଠାନିକ ଫଳାଫଳ ଘୋଷଣା ହେବା ପୂର୍ବରୁ ଉକ୍ତ ଗ୍ୟାଙ୍ଗ ନକଲି ଓ୍ବେବସାଇଟ୍ କରି ରେଜଲ୍ଟ ଘୋଷଣା କରିଥିଲା। ପ୍ରାଇଭେଟ୍ ଫାର୍ମ ଏନଟିପିସି ଓ ଟିସିଏସ ବିରୋଧରେ ମାମଲା ରୁଜୁ କରାଯାଇ ମାମଲାର ତଦନ୍ତ କରାଯାଉଛି। ପ୍ରାୟ ୧୨ ହଜାର ପରୀକ୍ଷାର୍ଥୀ ଏହି ପରୀକ୍ଷାକୁ ଅନଲାଇନ୍ରେ ଦେଇଥିଲେ। ସୁରଟ ଏବଂ ଏହାର ଆଖପାଖରୁ ପ୍ରାୟ ଅଢେଇ ହଜାର ଛାତ୍ର-ଛାତ୍ରୀ ପରୀକ୍ଷା ଦେଇଥିଲେ।
ଭିଜିଲାନ୍ସ ବିଭାଗକୁ ଏହି ଜାଲିଆତିର ସୂଚନା ଜାନୁଆରୀ ୨୧ରେ ମିଳିଥିଲା। ଏହା ପରେ କିଛି ଅଧିକାରୀଙ୍କ ଦଳ ସାବରକୁଣ୍ଡଲା ଷ୍ଟେସନରେ ଚଢାଉ କରି କିଛି ଲୋକଙ୍କୁ ଅଟକ ରଖିଥିଲେ। ଏଥିରେ କିଛି ଚତୁର୍ଥ ଶ୍ରେଣୀର କର୍ମଚାରୀ ଥିଲେ। ଯେଉଁମାନେ ଏହି ପରୀକ୍ଷାରେ ଉଚ୍ଚ ପଦ ପାଇଁ ଆବେଦନ କରିଥିଲେ। ସେମାନଙ୍କୁ ଜାନୁଆରୀ ୩ରେ ପରୀକ୍ଷାର ସାତ ଘଣ୍ଟା ପୂର୍ବରୁ ହ୍ବାଟ୍ସଆପ୍ରେ ପେପର ମିଳି ଯାଇଥିଲା। ଏହି ରାକେଟ୍କୁ ଦିଲ୍ଲୀ ଓ ବିହାରରୁ ନିୟନ୍ତ୍ରଣ କରାଯାଉଥିଲା।
